രാഹുല് ഗാന്ധിയുടെ ക്ഷണം സ്വീകരിച്ച് 14 പാര്ട്ടികള് പാര്ലമെന്റിലേക്ക് പ്രതിഷേധ സൈക്കിള് റാലി കേന്ദ്ര സര്ക്കാരിനെതിരായ പ്രതിപക്ഷ ഐക്യം ദൃഢമാക്കാനായി കോണ്ഗ്രസ് നേതാവ് രാഹുല് ഗാന്ധിയുടെ ക്ഷണം സ്വീകരിച്ച് കോണ്സ്റ്റിറ്റ്യൂഷന് ക്ലബില് 14 പ്രതിപക്ഷ പാര്ട്ടി നേതാക്കളെത്തി. പെഗാസസ് ഫോണ് ചോര്ത്തല് വിഷയത്തില് പ്രതിഷേധം ശക്തമാക്കുന്നതിന്റെ ഭാഗമായി കോണ്ഗ്രസ്, എന്സിപി, ശിവസേന, ആര്ജെഡി, എസ്പി, സിപിഐഎം, സിപിഐ, ഐയുഎംഎല്, ആര്എസ്പി, കെസിഎം, ജെഎംഎം, എന്സി, ടിഎംസി, എല്ജെഡി എന്നീ പാര്ട്ടി നേതാക്കളാണ് ഒത്തുകൂടിയത്. പാര്ലമെന്റിനകത്തും പുറത്തും കേന്ദ്രത്തിനെതിരായ പ്രക്ഷോഭത്തിനു വീര്യം കൂട്ടാനുള്ള മുന്നൊരുക്കത്തിന്റെ ഭാഗമായാണ് യോഗം. പെഗാസസ് വിഷയം പാര്ലമെന്റില് ചര്ച്ച ചെയ്യാന് കേന്ദ്രം വിസമ്മതിക്കുന്ന സാഹചര്യത്തില് സമാന്തര പാര്ലമെന്റ് സംഘടിപ്പിച്ചു വിഷയം അവിടെ ചര്ച്ചയ്ക്കെടുക്കണമെന്ന നിര്ദേശം ഇടതുപക്ഷം മുന്നോട്ടുവെച്ചിട്ടുണ്ട്. വിഷയത്തില് പാര്ലമെന്റില് പ്രത്യേക ചര്ച്ച നടത്താന് കേന്ദ്രം തയ്യാറാകും വരെ വര്ഷകാല സമ്മേളനം പൂര്ണമായി സ്തംഭിപ്പിക്കാന് കഴിഞ്ഞ ദിവസം പ്രതിപക്ഷം തീരുമാനിച്ചിരുന്നു. അതേസമയം യോഗത്തിന് പിന്നാലെ ഇന്ധന വിലയില് പ്രതിഷേധിച്ച് സൈക്കിളില് പാര്ലമെന്റിലേക്ക് പോകാനാണ് നേതാക്കളുടെ തീരുമാനം. അതേസമയം പാര്ലമെന്റിന്റെ വര്ഷകാല സമ്മേളനം നടത്താന് അനുവദിക്കുന്നില്ലെന്ന് ആരോപിച്ച് പ്രധാനമന്ത്രി നരേന്ദ്രമോദി ചൊവ്വാഴ്ച പ്രതിപക്ഷത്തിനെതിരായ വിമര്ശനം ആവര്ത്തിച്ചു. പ്രതിപക്ഷ പ്രതിഷേധത്തെ തുടര്ന്ന് ആവര്ത്തിച്ച് പാര്ലമെന്റ് സമ്മേളനം നീട്ടിവെയ്ക്കപ്പെടുന്നത് പാര്ലമെന്റിനെയും ഭരണഘടനയെയും ജനാധിപത്യത്തെയും പൊതുജനത്തെയും അപമാനിക്കുന്നതിന് തുല്യമാണെന്ന് ഇന്ന് രാവിലെ നടന്ന ബിജെപി എം.പിമാരുടെ യോഗത്തില് നരേന്ദ്രമോദി പറഞ്ഞു. പെഗാസസ് ഫോണ് ചോര്ത്തല്, കര്ഷക പ്രതിഷേധം, സര്ക്കാര് പകര്ച്ചവ്യാധി കൈകാര്യം ചെയ്യുന്നതിലെ പാളിച്ചകള് എന്നിവയുള്പ്പെടെ നിരവധി വിഷയങ്ങളില് ലോകസഭയിലും രാജ്യസഭയിലും നടന്ന കടുത്ത പ്രതിഷേധത്തിനെതിരെ ഒരാഴ്ചക്കിടെ ഇത് രണ്ടാം തവണയാണ് പ്രധാനമന്ത്രി ആഞ്ഞടിക്കുന്നത്. കോണ്ഗ്രസിനെ ഒറ്റപ്പെടുത്തണമെന്നും പൊതുജനങ്ങള്ക്കും മാധ്യമങ്ങള്ക്കും മുന്നില് വെളിപ്പെടുത്തണമെന്നും ബി.ജെ.പി, എം.പിമാരോട് കഴിഞ്ഞയാഴ്ച പ്രധാനമന്ത്രി ആവശ്യപ്പെട്ടു.